《居陋巷为江西易居隐者题》
明代·王缜

居陋巷，柴门草径沙石壮。上倚悬崖高百丈，下瞰寒流低涨。

藤萝盘郁青垂障，竹木交枝势欲放。渔人夜歌樵晚唱，四时花鸟难描状。

陋巷居人真跌宕，不事王侯事高尚。才名可是柴桑翁，襟怀直在羲皇上。

诗慢吟，酒新酿，兴起不知天浩荡。但道晞颜亦颜徒，管甚尘间忙得丧。

人生志，即安畅，何必万里长风破巨浪。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。